Document ID: /roh_data/filtered/fineweb-2-filterrobots_roh.jsonl.gz/55730

En tut èn vegnidas inoltradas 129 suttascripziuns valaivlas, quai ha il president communal da Mustér René Epp confermà. Uschia vegn la decisiun da conceder in credit da 390’000 francs per il project «La Pendenta» ils 18 da zercladur a l’urna. Era vegn decis davart ina summa immediata a conto da 140’00 francs per pudair empustar il material necessari suenter che la lubientscha da bajegiar e concedida, uschia la formulaziun en il messadi per mauns dal parlament communal dals 18 d’avrigl. Era vegn decis davart il fatg che la vischnanca da Mustér vegn en futur ad esser responsabla per il mantegniment da la punt pendenta.
Parlament communal – cler per credit
L’uniun «La pendenta» ha lantschà il project per ina punt pendenta da Sontga Gada sur la chavorgia dal Rain a Mumpé Medel avant radund trais onns. Dapi lura è vegnida fatga blera lavur da persvasiun, tant tar la populaziun sco era tar las instituziuns. Surtut è stà da rimnar daners e quels èn per gronda part ramassads, han ils responsabels da l’uniun orientà a la sesida dal parlament communal. Quel ha suenter ina discussiun sur da l’autezza da la contribuziun approvà la dumonda cun 12 cunter 2 vuschs. Cun il credit da 90'000 francs gia concedì da l’uniun munta la cumpart da la vischnanca per la punt planisada a 480'000 francs. Quai èn radund in quart dals custs da la punt, uschia ils responsabels. Il chantun ha empermess in sustegn da 570'000 francs, quai che munta ina cumpart da radund 30% dals custs.
Finanziaziun sin buna via
La gronda part dals daners ha l’uniun pudì ramassar ils ultims mais. Uschia hajan per exempel 160 persunas cumprà per 1'000 francs in meter punt, quai saja dapli che spetgà, ha il president da l’uniun Christian Loretz ditg a la sesida dal parlament communal. En general hajan els sentì in grond sustegn era dals sponsurs. Cun la cumpart segirada da la vischnanca possian els uss dumandar per sustegn tar pliras fundaziuns, che fetschian dependent lur sustegn ad ina contribuziun communala. Perquai èn ils responsabels persvas da pudair anc recaltgar ils daners necessaris.
La vischnanca surpiglia il manaschi
Il manaschi da la punt futura vegn la vischnanca da Mustér a far. Tenor ils responsabels custa quel radund 10'000 francs l'onn, ina summa che po dentant vegnir generada cun contribuziuns voluntaras. Surtut vegn quintà cun dapli giasts dal di che vegnan a guardar la punt pendenta la pli lunga dal Grischun e la quart pli lunga da la Svizra. Studis quintan che radund 20'000 giasts dal di vegnan a visitar la punt pendenta mintg'onn, scriva la vischnanca en il messadi.
Lubientscha da construcziun anc il matg
La finamira è da survegnir la lubientscha da construcziun il matg per alura pudair far las empustaziuns necessarias da las sugas sin il pli tard il settember. La finamira è alura da cumenzar cun la construcziun la primavaira u il cumenzament da la stad 2024.